Η Ελλάδα έχει τη μεγαλύτερη αναλογία παχύσαρκων αγοριών στην Ευρώπη (16,7% του πληθυσμού), ενώ η Μάλτα τα περισσότερα παχύσαρκα κορίτσια (11,3%), σύμφωνα με μια νέα διεθνή επιστημονική μελέτη, που δημοσιεύθηκε στο ιατρικό περιοδικό "The Lancet", με αφορμή την Παγκόσμια Ημέρα Παχυσαρκίας στις 11 Οκτωβρίου. Η Μολδαβία έχει στην Ευρώπη τα μικρότερα ποσοστά παχυσαρκίας τόσο στα κορίτσια (3,2% του πληθυσμού), όσο και στα αγόρια (5%).

ADVERTISING

Η έρευνα, με τη συμμετοχή άνω των 1.000 ερευνητών, η οποία ανέλυσε στοιχεία για 200 χώρες, εκτιμά ότι το 2016 υπήρχαν παγκοσμίως 124 εκατ. παιδιά και έφηβοι που ήσαν παχύσαρκοι, ενώ άλλα 213 εκατομμύρια ήσαν υπέρβαρα.

Οι ενήλικες παχύσαρκοι αυξήθηκαν από περίπου 100 εκατομμύρια το 1975 (69 εκατ. γυναίκες και 31 εκατ. άνδρες) σε 671 εκατομμύρια το 2016 (390 εκατ. γυναίκες και 281 εκατ. άνδρες). Σε αυτούς πρέπει να προστεθούν περίπου 1,3 δισεκατομμύρια υπέρβαροι.

Το 1975 υπήρχαν περίπου πέντε εκατομμύρια παχύσαρκα κορίτσια και έξι εκατομμύρια αγόρια παγκοσμίως, ενώ το 2016 ο αριθμός τους είχε αυξηθεί σε 50 και 74 εκατομμύρια αντίστοιχα. Κατά μέσο όρο, μεταξύ 1975-2016 στον κόσμο τα παχύσαρκα αγόρια και έφηβοι αυξήθηκαν από 0,9% σε 7,8% του πληθυσμού, ενώ τα κορίτσια από 0,7% σε 5,6%.

Από το 1975 έως σήμερα ο αριθμός των παχύσαρκων παιδιών και εφήβων (ηλικίας πέντε έως 19 ετών) στον κόσμο έχει υπερδεκαπλασιασθεί και εκτιμάται ότι, με αυτό το ρυθμό αύξησής τους, έως το 2022 τα παχύσαρκα παιδιά και έφηβοι για πρώτη φορά θα ξεπεράσουν τα λιποβαρή.

Το 2016 υπήρχαν 117 εκατομμύρια λιποβαρή αγόρια και 75 εκατομμύρια λιποβαρή κορίτσια. Μια θετική εξέλιξη είναι ότι τα λιποβαρή αγόρια και έφηβοι διεθνώς, μέσα στις τέσσερις τελευταίες δεκαετίες μειώθηκαν από 14,8% σε 12,4%, ενώ τα κορίτσια από 9,2% σε 8,4%.Τα μεγαλύτερα ποσοστά παιδικής και εφηβικής παχυσαρκίας (πάνω από 30%) καταγράφονται στα νησιά της Πολυνησίας στον Ειρηνικό, ενώ είναι κοντά στο 20% ή και περισσότερο στις ΗΠΑ, σε αρκετές αραβικές χώρες (Αίγυπτος, Κουβέιτ, Κατάρ, Σαουδική Αραβία κ.α.) και σε χώρες της Καραϊβικής (Βερμούδα, Πουέρτο Ρίκο κ.α.).

Τα περισσότερα λιποβαρή παιδιά (χαμηλότερος δείκτης μάζας σώματος το 2016) ζουν σε Αιθιοπία, Νίγηρα, Σενεγάλη, Ινδία, Μπαγκλαντές, Μιανμάρ και Καμπότζη.

AP Photo/Mark Lennihan